200 massagrafte van Isis-slagoffers gevind - Internasionaal - Republikein
Saturday, April 20th, 17:27:17
200 massagrafte van Isis-slagoffers gevind
Meer as 200 massagrafte is in Irak ontdek in die gebiede wat voorheen deur Isis beheer is, het die Verenigde Nasies (VN) Dinsdag gesê.
Die grafte bevat die oorskot van duisende mense, wat vermoedelik die slagoffers van die Soenni-groep is. Die groep het tussen Junie en Desember 2014 groot dele van Noord-Irak oorheers en dit deel van hul sogenaamde kalifaat verklaar.
Volgens 'n verslag van die VN is vroue, kinders, bejaardes en gestremdes sowel as lede van Irak se weermag en polisie onder die dooies.
Die VN het vroeër gesê meer as 33 000 burgerlikes is in Irak deur die groep vermoor en meer as 55 000 is beseer.
Die grafte is in die provinsies, Ninewa, Kiruk, Salah al-Din en Anbar, in die noorde en westelike dele van die land naby die grens met Sirië.
Isis het die gebiede beheer totdat hulle in Desember 2017 deur Irakse magte met die ondersteuning van 'n Amerikaanse geleide-koalisie verslaan is.
Die VN beraam dat tussen 6 000 en 12 000 lyke in die grafte is.
Volgens die verslag is dit moeilik om die presiese getalle vas te stel, aangesien slegs 28 massagrafte tot dusver uitgegrawe en net 1 258 lyke opgegrawe is.
Die VN het die sterftes 'n stelselmatige en wydverspreide veldtog van geweld genoem "wat kan lei tot oorlogsmisdade, misdade teen die mensdom en volksmoord."
In die groep se oorheersing van drie jaar het hy plaaslike inwoners geterroriseer, mense wat teen hulle was of bande met die regering gehad het vermoor of is mense weens hul seksuele oriëntasie tereggestel.
Die militante het ook lede van etniese en godsdienstige minderheidsgroepe, insluitende Christene en Yazidis, geteiken.
Die kleinste massagraf, wat in Mosoel gevind is, bevat agt lyke terwyl die grootste die al-Khasfa-sinkgat is en sowat 4 000 lyke bevat.
Die VN sê die terreine moet beskerm word teen inmenging of besoedeling om geregtigheid en aanspreeklikheid te verseker.
Die Irakse instansie wie se taak dit is om massagrafte te behou, sê daar is nie genoeg geld of mannekrag nie. Daar is ook nog baie toestelle wat moontlik kan ontplof.
"Om die omstandighede van die beduidende lewensverlies te bepaal, sal 'n belangrike stap wees in die rouproses vir die betrokke gesinne," sê Ján Kubiš, 'n verteenwoordiger van die Verenigde Nasies. – Netwerk24/Reuters